Гулъытэшхуэ егъуэт
КъБР-м и Правительствэм и Унэм щIышылэм и 31-м щызэхэтащ зэIущIэ щхьэпэ. Ар теухуауэ щытащ Зыуэ щыт къэрал экзаменыр 2014 гъэм Къэбэрдей-Балъкъэрым зэрыщекIуэкIынум ехьэлIа Iуэхугъуэхэм.
ЗэIущIэм хэтащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий, Парламентым и Тхьэмадэ Чеченов Ануар, Правительствэм и УнафэщI Храмов Константин, министерствэхэм я унафэщIхэр, КъБР-м и хабзэхъумэ органхэм, Жылагъуэ палатэм я лIыкIуэхэр, республикэм и куейхэм, къалэхэм я администрацэхэм я Iэтащхьэхэр, егъэджэныгъэмкIэ щIыпIэ IэнатIэхэм я пашэхэр, еджапIэ нэхъыщхьэхэм я унафэщIхэр, нэгъуэщIхэри.
КIуэкIуэ Юрий къызэIуихащ икIи иригъэкIуэкIащ зэхуэсыр. Илъэс зыбжанэ хъуауэ жылагъуэр зыхэт икIи зыгъэпIейтейуэ щыт ЕГЭ-м, 2013 гъэм ди республикэм а къэпщытэныгъэхэр щыщекIуэкIа къэхъуа Iуэху мыщхьэпэхэм кIэщIу къытеувыIа нэужь, абы псалъэ иритащ КъБР-м егъэджэныгъэмрэ щIэныгъэмкIэ и министрым и къалэнхэр пIалъэкIэ зыгъэзащIэ Емуз Нинэ. Абы къызэхуэсахэм я пащхьэ щищIа докладым куууэ щызэпкърихащ Зыуэ щыт къэрал экзаменым республикэм нобэкIэ щиIэ щытыкIэм, ар егъэфIэкIуа хъун папщIэ лэжьыпхъэхэри къыщигъэлъэгъуащ. Абы жиIахэм пащэу, ахэр къызэпкърахыу зэхуэсым къыщыпсэлъащ КъБР-м и Парламентым Егъэджэныгъэмрэ щIэныгъэмкIэ и комитетым и унафэщI Дадэ МуIэед, Жылагъуэ палатэм и лIыкIуэ Гуляевэ Валентинэ.
Зэхуэсым и лэжьыгъэм жыджэру хэтащ Чеченов Ануар, Храмов Константин, Къэрал кIуэцI IуэхухэмкIэ министру КъБР-м щыIэ Васильев Сергей, УФ-м и Следственнэ комитетым КъБР-м щиIэ IэнатIэм и унафэщI Устэ Валерэ, ГъуазджэхэмкIэ Кавказ Ищхъэрэ институтым и ректор Рахаев Анатолий, нэгъуэщIхэми.
Зытепсэлъыхьа IуэхугъуэхэмкIэ унафэ хэхахэр къыщащтащ зэIущIэм.
Ар зэрекIуэкIам теухуа тхыгъэ ди газетым и къыдэкIыгъуэхэм ящыщ зым тетынущ.
ЖЫЛАСЭ Маритэ.
